b'\n_START_ARTICLE_\nHermostopiena\n_START_PARAGRAPH_\nHermostopiena on alkion kehityksess\xc3\xa4 esiintyv\xc3\xa4 tilap\xc3\xa4inen rakenne, josta erilaistuu monia soluja kehon eri osiin. Se sijaitsee epidermin ja hermostoputken v\xc3\xa4liss\xc3\xa4. Hermostopiena irtoaa ektodermist\xc3\xa4 ja muodostaa muun muassa \xc3\xa4\xc3\xa4reishermoston.\n_START_SECTION_\nAlkuper\xc3\xa4\n_START_PARAGRAPH_\nNeurulaatiossa tapahtuvan hermostoputken sulkeutumisen seurauksena muodostuu hermostopiena, joka sijaitsee sel\xc3\xa4npuoleisesti hermostoputkeen n\xc3\xa4hden. Hermostopienaa on l\xc3\xa4hes koko siki\xc3\xb6n pituudelta, ja sen kehitys tapahtuu monessa eri osassa. Osa hermostopienaper\xc3\xa4isit\xc3\xa4 soluista saa m\xc3\xa4\xc3\xa4r\xc3\xa4tyn teht\xc3\xa4v\xc3\xa4n jo ennen irtautumistaan hermostopienasta. T\xc3\xa4t\xc3\xa4 kutsutaan varhaiseksi m\xc3\xa4\xc3\xa4r\xc3\xa4ytymiseksi.'